作者:無名氏
標題:選冠子
內容:庾嶺煙光，江南風景，冷落歲寒庭院。疏林萬木凍折，孤根獨犯，曉霜回暖。萼點胭脂，粉凝芳葉，依稀幾枝初綻。上層樓、月夜憑闌，風送暗香清遠。嗟往昔、漢妃臨鸞，新妝才飾，豔絕人間金鈿。東君資訊，造化工夫，卻笑眾葩開晚。若是芳菲迅速，終與和羹，鳳池仙館。願樓頭、羌笛休吹，免使為花腸斷。